หุ้นแดงแหยงคุมเงินร้อน
หุ้นไทย19มี.ค.ร่วงหนัก ปิดลดลงถึง 23.40 จุด
20 มี.ค. 2556

หุ้นไทย19มี.ค.ร่วงหนัก ปิดลดลงถึง 23.40 จุด เหตุนักลงทุนกังวลข่าวการออกมาตรการแทรกแซงค่าเงินบาท
ตลาดหุ้นวันที่ 19 มี.ค.ช่วงเช้าขึ้นไปทำสถิสูงสุดใหม่รอบ 19 ปี ไปแตะ 1,601.34 จุด จากนั้นเปิดตลาดช่วงบ่าย มีแรงขายออกมาในหุ้นขนาดใหญ่ กลุ่มหลัก ๆ เช่น แบงก์ สื่อสาร ก่อสร้าง ฉุดดัชนีไหลจู๊ดลงไปลึก 1,554.27 จุด หรือลงหนัก 47 จุด จากจุดสูงสุดของวัน ก่อนจะมีแรงซื้อกลับเข้ามารับหุ้น ทำให้ดัชนีดีขึ้นเล็กน้อย ปิด 1,568.25 จุด ลดลง 23.40 จุด มูลค่าซื้อขาย 76,075.17 ล้านบาท 
ต่างชาติไม่ได้ขายหนักอย่างคิดเพียง 969.71 ล้านบาท สถาบันได้จังหวะซื้อกลับ 1,820.35 ล้านบาท พอร์ตเทรดโบรกเกอร์ซื้อ 465.74 ล้านบาท ส่วนนักลงทุนรายย่อยตื่นขาย  1,316.38 ล้านบาท 
นายวัชระ แก้วสว่าง หรือ “เสี่ยป๋อง” นักลงทุนรายใหญ่ กล่าวว่า ไม่ได้ตื่นทิ้งหุ้นตาม เพราะคิดว่าตลาดไม่มีอะไร เป็นเพียงการตื่นขาย หลังจากที่มีการปล่อยข่าวทางการกังวลเงินบาทแข็งค่าแล้วเข้ามาแทรกแซง และความกังวลข่าวนายกรัฐมนตรีปกปิดบัญชีทรัพย์สิน 
นางวิริยา ลาภพรมรัตน ผู้ช่วยกรรมการผู้จัดการสายงานพัฒนาธุรกิจ บล.เกียรตนาคิน กล่าวว่า ดัชนีมีดิ่งแรงช่วงบ่ายเพราะนักลงทุนมีความกังวลว่าทางการจะออกมาตรการมาคุมค่าเงินบาทหลังจากค่าเงินบาทแข็งค่ามาอยู่ที่ 29.30  บาทต่อเหรียญสหรัฐ ซึ่งเป็นการแข็งค่าที่เร็วและมากกว่าประเทศอื่นๆในภูมิภาค 
นายอดิศักดิ์ ผู้พิพัฒน์หิรัญกุล นักวิเคราะห์ฝ่ายกลยุทธ์ บล.ธนชาต กล่าวว่า หุ้นดิ่งแรงเพราะกังวลเรื่องค่าเงินบาทที่แข็งค่าขึ้นซึ่งทำให้มีความกังวลในตลาดว่าจะมีการออกมาตรการคุมค่าเงินบาท ซึ่งอดีตประเทศไทยเคยดำเนินงานมาแล้วจึงทำให้นักลงทุนกังวล 
ขณะนี้ยังไม่เห็นสัญญาณชัดเจนว่าจะทำให้หุ้นดิ่งลงแรงแต่หากดัชนีหลุดแนวรับ 1,580 จุด การลงทุนต้องใช้ความระมัดระวัง 
นายกวี ชูกิจเกษม ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.กสิกรไทย  กล่าวว่า  ตลาดหุ้นกังวล ธปท. จะออกมาตรการดูแลค่าเงินบาท หลังจากที่ค่าเงินในวันนี้แข็งค่าสูงสุดในรอบ 5 ปี เพราะหากไม่มีมาตรการมาดูแลค่าเงิน เงินบาทอาจจะแข็งค่าไปมากกว่านี้ จนกระทบต่อภาคการส่งออก และต่อเนื่องมายังการบริโภคภายในประเทศ 
ที่ผ่านมา จะเห็นว่านายกิตติรัตน์ ณ ระนอง รองนายกรัฐมนตรี และรัฐมนตรีว่าการกระทรวงการคลัง ได้ออกมาย้ำตลอดว่าต้องการเห็นเงินบาทอ่อนค่าลงมากกว่านี้
ส่วนประเด็นทางการเมือง กรณีที่มีกระแสข่าวเรื่องการเปลี่ยนตัวนายกรัฐมนตรี ไม่น่าจะมีผลกระทบต่อตลาดหุ้น เนื่องจากไม่ว่าใครจะมาเป็นนายกฯ ก็ไม่น่าจะมีผลกระทบต่อเศรษฐกิจของประเทศ เนื่องจากโดยพื้นฐานของเศรษฐกิจไทยยังคงแข็งแกร่ง 
สำหรับกลยุทธ์การลงทุน ช่วงนี้ตลาดเข้าสู่การปรับฐาน แนะนำให้นักลงทุนรอช่วงที่ดัชนีลงมาที่ 1,520 จุด ค่อยเริ่มสะสม 
น.ส.อริยา ติระณะประกิจ รองกรรมการผู้จัดการ สมาคมตลาดตราสารหนี้แห่งประเทศไทย กล่าวว่า ตลาดตราสารหนี้ ไม่ได้ตื่นตระหนกข่าวเหมือนตลาดหุ้น ต่างชาติยังซื้อสุทธิ 8,500 ล้านบาท โดยเข้ามาซื้อพันธบัตรอายุ  1,3,6 เดือน  และจากต้นปีถึงวันนี้ต่างชาติซื้อสุทธิในตลาดตราสารหนี้ 2.6 แสนล้านบาท โดยเป็นตราสารหนี้ระยะสั้น 1.9 แสนล้านบาท และยาว 7.3 หมื่นล้านบาท
"ถ้าหากทางการจะมีมาตรการในการคุมค่าเงินบาทที่แข็งค่าจริงตลาดตราสารหนี้ก็น่าจะได้รับผลกระทบด้วยแต่นี้ยังเป็นไปตามปกติ ยังไม่เห็นสัญญาณการออกมาตรการ เพราะหากมีจริงนักลงทุนต่างชาติก็จะขายตราสารหนี้ออกมาเช่นกัน